Jövőbelátó piaristák – tárlatvezetés | archivum.piarista.hu
A kiállítás számos fényképpel és személyes dokumentummal illusztrálva mutatja be a két jelentős piarista tanár életútját. Egyben pedig egyfajta technika- és tudománytörténeti bemutatóval is szándékozik megidézni az Öveges-műsorok, illetve a Fizikum szellemét. Eredeti, Öveges József, illetve Kovács Mihály által használt vagy készített kísérleti eszközöket, illetve legendás kibernetikai játékokat vonultatnak fel, mint pl. a Műegér, a Heuréka, a Didaktomat„feleltetőgép” - és az első magyar, bolti forgalomban kapható számítógépmodell, a Mikromat kibernetikai építőkészlet prototípusa, a Tücsök.
A kiállítás 2016. október 20-ig látogatható. A tárlat utolsó nyitva tartási hetében egy utolsó, szervezett nyilvános tárlatvezetést tart Borbás Péter, a kiállítás kurátora, a Piarista Múzeum munkatársa és Képes Gábor, a Neumann János Számítógép-tudományi Társaság főmunkatársa 2016. október 17-én 16 órától a Piarista Gimnázium épületében. (1052 Budapest, Piarista köz 1.)
A tárlatvezetésen való részvétel előzetes bejelentkezés alapján lehetséges a e-mail címen, legkésőbb 2016. október 15-ig bezárólag.
Az idén 100 éve, Szegeden született Kovács Mihályról később szülővárosában is megemlékeznek. A Neumann János Számítógép-tudományi Társaság és a Piarista Rend Magyar Tartománya 2016. november 10-én tart emlékkonferenciát Kovács Mihály tiszteletére a Szent-Györgyi Albert Agorában. A konferencián lehetőség lesz az NJSZT világszínvonalú Informatika Történeti Kiállítását (http://ajovomultja.hu) is megtekinteni: az állandó kiállítás eddig is a kiemelkedő magyar informatikusok között mutatta be Kovács Mihályt, november 10-től pedig a Tücsök és a Műegér is a róla szóló bemutatót gazdagítja.